"说苑·尊贤"是西汉史学家刘向创作的一篇散文.作品原文 说苑·尊贤 人君之欲平治天下而垂荣名者,必尊贤而下士.易曰:"自上下下,其道大光."又曰:"以贵下贱,大得民也."夫明王之施德而下下也,将怀远而致近也.夫朝无贤人,犹鸿鹄之无羽翼也,虽有千里之望,犹不能致其意之所欲至矣;是故游江海者托于船,致远道者托于乘,欲霸王者托于贤;伊尹,吕尚,管夷吾,百里奚,此霸王之船乘也.释父兄与子孙,非疏之也;任庖人钓屠与仇雠仆虏,非阿之也;持社稷立功名之道,不得不然也.犹大匠之为宫室也,量小大而知材木矣,比功效而知人数矣.是故吕尚聘而天下知商将亡,而周之王也;管夷吾,百里奚任,而天下知齐秦之必霸也,岂特船乘哉!夫成王霸固有人,亡国破家亦固有人;桀用于莘,纣用恶来,宋用唐鞅,齐用苏秦,秦用赵高,而天下知其亡也;非其人而欲有功,譬其若夏至之日而欲夜之长也,射鱼指天而欲发之当也;虽舜禹犹亦困,而又况乎俗主哉! 春秋之时,天子微弱,诸侯力政,皆叛不朝;众暴寡,强劫弱,南夷与北狄交侵,中国之不绝若线.桓公于是用管仲,鲍叔,隰朋,宾胥无,宁戚,三存亡国,一继绝世,救中国,攘戎狄,卒胁荆蛮,以尊周室,霸诸侯.晋文公用咎犯,先轸,阳处父,强中国,败强楚,合诸侯,朝天子,以显周室.楚庄王用孙叔敖,司马子反,将军子重,征陈从郑,败强晋,无敌于天下.秦穆公用百里子,蹇叔子,王子廖及由余,据有雍州,攘败西戎.吴用延州莱季子,幷翼州,扬威于鸡父.郑僖公富有千乘之国,贵为诸侯,治义不顺人心,而取弑于臣者,不先得贤也.至简公用子产,裨谌,世叔,行人子羽,贼臣除,正臣进,去强楚,合中国,国家安宁,二十余年,无强楚之患.故虞有宫之奇,晋献公为之终夜不寐;楚有子玉得臣,文公为之侧席而坐,远乎贤者之厌难折冲也.夫宋襄公不用公子目夷之言,大辱于楚;曹不用僖负羁之谏,败死于戎.故共惟五始之要,治乱之端,在乎审己而任贤也.国家之任贤而吉,任不肖而凶,案往世而视己事,其必然也,如合符,此为人君者,不可以不慎也.国家惛乱而良臣见,鲁国大乱,季友之贤见,僖公即位而任季子,鲁国安宁,外内无忧,行政二十一年,季子之卒后,邾击其南,齐伐其北,鲁不胜其患,将乞师于楚以取全耳(或作身),故传曰:患之起必自此始也.公子买不可使戍卫,公子遂不听君命而擅之晋,内侵于臣下,外困于兵乱,弱之患也.僖公之性,非前二十一年常贤,而后乃渐变为不肖也,此季子存之所益,亡之所损也.夫得贤失贤,其损益之验如此,而人主忽于所用,甚可疾痛也.夫智不足以见贤,无可奈何矣,若智能见之,而强不能决,犹豫不用,而大者死亡,小者乱倾,此甚可悲哀也.以宋殇公不知孔父之贤乎,安知孔父死,己必死,趋而救之,趋而救之者,是知其贤也.以鲁庄公不知季子之贤乎,安知疾将死,召季子而授之国政,授之国政者,是知其贤也.此二君知能见贤而皆不能用,故宋殇公以杀死,鲁庄公以贼嗣,使宋殇蚤任孔父,鲁庄素用季子,乃将靖邻国,而况自存乎! 邹子说梁王曰:"伊尹故有莘氏之媵臣也,汤立以为三公,天下之治太平.管仲故成阴之狗盗也,天下之庸夫也,齐桓公得之以为仲父.百里奚道之于路,传卖五羊之皮,秦穆公委之以政.宁戚故将车人也,叩辕行歌于康之衢,桓公任以国.司马喜髌脚于宋,而卒相中山.范睢折胁拉齿于魏而后为应侯.太公望故老妇之出夫也,朝歌之屠佐也,棘津迎客之舍人也,年七十而相周,九十而封齐.故诗曰:'绵绵之葛,在于旷野,良工得之,以为𫄨纻,良工不得,枯死于野.'此七士者,不遇明君圣主,几行乞丐,枯死于中野,譬犹绵绵之葛矣." 眉睫之征,接而形于色;声音之风,感而动乎心.宁戚击牛角而商歌,桓公闻而举之;鲍龙跪石而登𡶴,孔子为之下车;尧,舜相见不违桑阴,文王举太公不以日久.故贤圣之接也,不待久而亲;能者之相见也,不待试而知矣.故士之接也,非必与之临财分货,乃知其廉也;非必与之犯难涉危,乃知其勇也.举事决断,是以知其勇也;取与有让,是以知其廉也.故见虎之尾,而知其大于狸也;见象之牙,而知其大于牛也.一节见则百节知矣.由此观之,以所见可以占未发,睹小节固足以知大体矣. 禹以夏王,桀以夏亡;汤以殷王,纣以殷亡.阖庐以吴战胜无敌于天下,而夫差以见禽于越,文公以晋国霸,而厉公以见弑于匠丽之宫,威王以齐强于天下,而愍王以弑死于庙梁,穆公以秦显名尊号,而二世以劫于望夷,其所以君王者同,而功迹不等者,所任异也!是故成王处襁褓而朝诸侯,周公用事也.赵武灵王五十年而饿死于沙丘,任李充故也.桓公得管仲,九合诸侯,一匡天下,失管仲,任竖刁易牙,身死不葬,为天下笑,一人之身,荣辱俱施焉,在所任也.故魏有公子无忌,削地复得;赵任蔺相如,秦兵不敢出鄢陵;任唐睢,国独特立.楚有申包胥,而昭王反位;齐有田单,襄王得国.由此观之,国无贤佐俊士,而能以成功立名,安危继绝者,未尝有也.故国不务大而务得民心;佐不务多,而务得贤俊.得民心者民往之,有贤佐者士归之,文王请除炮烙之刑而殷民从,汤去张网者之三面而夏民从,越王不隳旧冢而吴人服,以其所为之顺于民心也.故声同则处异而相应,德合则未见而相亲,贤者立于本朝,则天下之豪,相率而趋之矣,何以知其然也?曰:管仲,桓公之贼也,鲍叔以为贤于己而进之为相,七十言而说乃听,遂使桓公除报雠之心而委国政焉.桓公垂拱无事而朝诸侯,鲍叔之力也;管仲之所以能北走桓公无自危之心者,同声于鲍叔也.纣杀王子比干,箕子被发而佯狂,陈灵公杀泄冶而邓元去陈;自是之后,殷兼于周,陈亡于楚,以其杀比干,泄冶而失箕子与邓元也.燕昭王得郭隗,而邹衍,乐毅以齐赵至,苏子,屈景以周楚至,于是举兵而攻齐,栖闵王于莒,燕校地计众,非与齐均也,然所以能信意至于此者,由得士也.故无常安之国,无恒治之民;得贤者则安昌,失之者则危亡,自古及今,未有不然者也.明镜所以昭形也,往古所以知今也,夫知恶往古之所以危亡,而不务袭迹于其所以安昌,则未有异乎却走而求逮前人也,太公知之,故举微子之后而封比干之墓,夫圣人之于死尚如是其厚也,况当世而生存者乎!则其弗失可识矣. 齐景公问于孔子曰:"秦穆公其国小,处僻而霸,何也?"对曰:"其国小而志大,虽处僻而其政中,其举果,其谋和,其令不偷;亲举五羖大夫于系缧之中,与之语三日而授之政,以此取之,虽王可也,霸则小矣." 或曰:"将谓桓公仁义乎?杀兄而立,非仁义也;将谓桓公恭俭乎?与妇人同舆,驰于邑中,非恭俭也;将谓桓公清洁乎?闺门之内,无可嫁者,非清洁也.此三者亡国失君之行也,然而桓公兼有之,以得管仲隰朋,九合诸侯,一匡天下,毕朝周室,为五霸长,以其得贤佐也;失管仲隰朋,任竖刁易牙,身死不葬,虫流出户.一人之身,荣辱俱施者,何者?其所任异也."由此观之,则任佐急矣.周公旦白屋之士,所下者七十人,而天下之士皆至;晏子所与同衣食者百人,而天下之士亦至;仲尼修道行,理文章,而天下之士亦至矣.伯牙子鼓琴,钟子期听之,方鼓而志在太山,钟子期曰:"善哉乎鼓琴!巍巍乎若太山."少选之间,而志在流水,钟子期复曰:"善哉乎鼓琴!汤汤乎若流水."钟子期死,伯牙破琴绝弦,终身不复鼓琴,以为世无足为鼓琴者.非独鼓琴若此也,贤者亦然,虽有贤者而无以接之,贤者奚由尽忠哉!骥不自至千里者,待伯乐而后至也. 周威公问于宁子曰:"取士有道乎?"对曰:"有,穷者达之,亡者存之,废者起之;四方之士,则四面而至矣.穷者不达,亡者不存,废者不起;四方之士,则四面而畔矣.夫城固不能自守,兵利不能自保,得士而失之,必有其间,夫士存则君尊,士亡则君卑."周武公曰:"士壹至如此乎?"对曰:"君不闻夫楚平王有士,曰楚傒胥丘,负客,王将杀之,出亡之晋;晋人用之,是为城濮之战.又有士曰苗贲皇,王将杀之,出亡走晋;晋人用之,是为鄢陵之战.又有士曰上解于,王将杀之,出亡走晋;晋人用之,是为两堂之战.又有士曰伍子胥,王杀其父兄,出亡走吴;阖闾用之,于是兴师而袭郢,故楚之大得罪于梁郑宋卫之君,犹未遽至于此也.此四得罪于其士,三暴其民骨,一亡其国.由是观之,士存则国存,士亡则国亡;子胥怒而亡之,申包胥怒而存之;士胡可无贵乎!" 哀公问于孔子曰:"人若何而可取也?"孔子对曰:"毋取拑者,无取健者,毋取口锐者."哀公曰:"何谓也?"孔子曰:"拑者大给利不可尽用;健者必欲兼人,不可以为法也;口锐者多诞而寡信,后恐不验也.夫弓矢和调而后求其中焉;马悫愿顺,然后求其良材焉;人必忠信重厚,然后求其知能焉.今有人不忠信重厚而多智能,如此人者,譬犹豺狼与,不可以身近也.是故先其仁义之诚者,然后亲之;于是有知能者,然后任之;故曰:亲仁而使能.夫取人之术也,观其言而察其行,夫言者所以抒其匈而发其情者也,能行之士必能言之,是故先观其言而揆其行,夫以言揆其行,虽有奸轨之人,无以逃其情矣."哀公曰:"善." 周公摄天子位七年,布衣之士,执贽所师见者十二人,穷巷白屋所见者四十九人,时进善者百人,教士者千人,官朝者万人.当此之时,诚使周公骄而且吝,则天下贤士至者寡矣,苟有至者,则必贪而尸禄者也,尸禄之臣,不能存君矣. 齐桓公设庭燎,为士之欲造见者,期年而士不至,于是东野鄙人有以九九之术见者,桓公曰:"九九何足以见乎?"鄙人对曰:"臣非以九九为足以见也,臣闻主君设庭燎以待士,期年而士不至,夫士之所以不至者,君,天下贤君也;四方之士,皆自以论而不及君,故不至也.夫九九薄能耳,而君犹礼之,况贤于九九乎?夫太山不辞壤石,江海不逆小流,所以成大也,诗云:'先民有言,询于刍荛.'言博谋也."桓公曰善,乃因礼之.期月四方之士,相携而并至,诗曰:"自堂徂基,自羊徂牛."言以内及外,以小及大也.齐景公伐宋,至于岐堤之上,登高以望,太息而叹曰:"昔我先君桓公,长毂八百乘以霸诸侯,今我长毂三千乘,而不敢久处于此者,岂其无管仲欤!"弦章对曰:"臣闻之,水广则鱼大,君明则臣忠;昔有桓公,故有管仲;今桓公在此,则车下之臣尽管仲也."赵简子游于河而乐之,叹曰:"安得贤士而与处焉!"舟人古乘跪而对曰:"夫珠玉无足,去此数千里而所以能来者,人好之也;今士有足而不来者,此是吾君不好之乎!"赵简子曰:"吾门左右客千人,朝食不足,暮收市征,暮食不足,朝收市征,吾尚可谓不好士乎?"舟人古乘对曰:"鸿鹄高飞远翔,其所恃者六翮也,背上之毛,腹下之毳,无尺寸之数,去之满把,飞不能为之益卑;益之满把,飞不能为之益高.不知门下左右客千人者,有六翮之用乎?将尽毛毳也." 齐宣王坐,淳于髡侍,宣王曰:"先生论寡人何好?"淳于髡曰:"古者所好四,而王所好三焉."宣王曰:"古者所好,何与寡人所好?"淳于髡曰:"古者好马,王亦好马;古者好味,王亦好味;古者好色,王亦好色;古者好士,王独不好士."宣王曰:"国无士耳,有则寡人亦说之矣."淳于髡曰:"古者骅骝骐骥,今无有,王选于众,王好马矣;古者有豹象之胎,今无有,王选于众,王好味矣;古者有毛𪪞西施,今无有,王选于众,王好色矣.王必将待尧舜禹汤之士而后好之,则禹汤之士亦不好王矣."宣王嘿然无以应.卫君问于田让曰:"寡人封侯尽千里之地,赏赐尽御府缯帛而士不至,何也?"田让对曰:"君之赏赐,不可以功及也;君之诛罚,不可以理避也;犹举杖而呼狗,张弓而祝鸡矣;虽有香饵而不能致者,害之必也." 宗卫相齐,遇逐罢归舍,召门尉田饶等二十有七而问焉,曰:"士大夫谁能与我赴诸侯者乎?"田饶等皆伏而不对.宗卫曰:"何士大夫之易得而难用也!"饶对曰:"非士大夫之难用也,是君不能用也."宗卫曰:"不能用士大夫何若?"田饶对曰:"厨中有臭肉,则门下无死士矣.今夫三升之稷不足于士;而君雁鹜有余粟.纨素绮绣靡丽.堂楯从风雨弊,而士曾不得以缘衣;果园梨粟,后宫妇人摭以相擿,而士曾不得一尝,且夫财者,君之所轻也;死者士之所重也,君不能用所轻之财,而欲使士致所重之死,岂不难乎哉?"于是宗卫面有惭色,逡巡避席而谢曰:"此卫之过也." 鲁哀公问于孔子曰:"当今之时,君子谁贤?"对曰:"卫灵公."公曰:"吾闻之,其闺门之内,姑姐妹无别."对曰:"臣观于朝廷,未观于堂陛之间也.灵公之弟曰公子渠牟,其知足以治千乘之国,其信足以守之,而灵公爱之.又有士曰王材,国有贤人,必进而任之,无不达也;不能达,退而与分其禄,而灵公尊之.又有士曰庆足,国有大事,则进而治之,无不济也,而灵公说之.史(阙)去卫,灵公邸舍三月,琴瑟不御,待史(阙)之入也而后入,臣是以知其贤也." 介子推行年十五而相荆,仲尼闻之,使人往视,还曰:"廊下有二十五俊士,堂上有二十五老人."仲尼曰:"合二十五人之智,智于汤武;幷二十五人之力,力于彭祖.以治天下,其固免矣乎!" 孔子闲居,喟然而叹曰:"铜鞮伯华而无死,天下其有定矣."子路曰:"愿闻其为人也何若."孔子曰:"其幼也敏而好学,其壮也有勇而不屈,其老也有道而能以下人."子路曰:"其幼也敏而好学则可,其壮也有勇而不屈则可;夫有道又谁下哉?"孔子曰:"由不知也.吾闻之,以众攻寡而无不消也;以贵下贱,无不得也.昔者周公旦制天下之政而下士七十人,岂无道哉?欲得士之故也,夫有道而能下于天下之士,君子乎哉!"魏文侯从中山奔命安邑,田子方从,夫子击过之,下车而趋,子方坐乘如故,告太子曰:"为我请君,待我朝歌."太子不说,因为子方曰:"不识贫穷者骄人,富贵者骄人乎?"子方曰:"贫穷者骄人,富贵者安敢骄人,人主骄人而亡其国,吾未见以国待亡者也;大夫骄人而亡其家,吾未见以家待亡者也.贫穷者若不得意,纳履而去,安往不得贫穷乎?贫穷者骄人,富贵者安敢骄人."太子及文侯道田子方之语,文侯叹曰:"微吾子之故,吾安得闻贤人之言,吾下子方以行,得而友之.自吾友子方也,君臣益亲,百姓益附,吾是以得友士之功;我欲伐中山,吾以武下乐羊,三年而中山为献于我,我是以得有武之功.吾所以不少进于此者,吾未见以智骄我者也;若得以智骄我者,岂不及古之人乎?"晋文侯行地登隧,大夫皆扶之,随会不扶,文侯曰:"会!夫为人臣而忍其君者,其罪奚如?"对曰:"其罪重死."文侯曰:"何谓重死?"对曰:"身死,妻子为戮焉."随会曰:"君奚独问为人臣忍其君者,而不问为人君而忍其臣者耶?"文侯曰:"为人君而忍其臣者,其罪何如?"随会对曰:"为人君而忍其臣者,智士不为谋,辨士不为言,仁士不为行,勇士不为死."文侯援绥下车,辞大夫曰:"寡人有腰髀之病,愿诸大夫勿罪也."齐将军田瞆出将,张生郊送曰:"昔者尧让许由以天下,洗耳而不受,将军知之乎?"曰:"唯然,知之.""伯夷叔齐辞诸侯之位而不为,将军知之乎?"曰:"唯然,知之.""于陵仲子辞三公之位而佣为人灌园,将军知之乎?"曰:"唯然,知之.""智过去君第,变姓名,免为庶人,将军知之乎?"曰:"唯然,知之.""孙叔敖三去相而不悔,将军知之乎?"曰:"唯然,知之.""此五大夫者,名辞之而实羞之.今将军方吞一国之权,提鼓拥旗,被坚执锐,旋回十万之师,擅斧钺之诛,慎毋以士之所羞者骄士."田瞆曰:"今日诸君皆为瞆祖道具酒脯,而先生独教之以圣人之大道,谨闻命矣."魏文侯见段干木,立倦而不敢息;及见翟璜,踞堂而与之言,翟璜不说.文侯曰:"段干木,官之则不肯,禄之则不受;今汝欲官则相至,欲禄则上卿;既受吾赏,又责吾礼,毋乃难乎?" 孔子之郯,遭程子于涂,倾盖而语终日.有间,顾子路曰:"取束帛一以赠先生."子路不对.有间,又顾曰:"取束帛一以赠先生."子路屑然对曰:"由闻之,士不中而见,女无媒而嫁,君子不行也."孔子曰:"由,诗不云乎:'野有蔓草,零露溥兮,有美一人,清扬婉兮,邂逅相遇,适我愿兮.'今程子天下之贤士也,于是不赠,终身不见.大德毋逾闲,小德出入可也." 齐桓公使管仲治国,管仲对曰:"贱不能临贵."桓公以为上卿而国不治,桓公曰何故?管仲对曰:"贫不能使富."桓公赐之齐国市租一年而国不治,桓公曰何故?对曰:"疏不能制亲."桓公立以为仲父.齐国大安,而遂霸天下.孔子曰:"管仲之贤,不得此三权者,亦不能使其君南面而霸矣." 桓公问于管仲曰:"吾欲使爵腐于酒,肉腐于俎,得无害于霸乎?"管仲对曰:"此极非其贵者耳;然亦无害于霸也."桓公曰:"何如而害霸?"管仲对曰:"不知贤,害霸;知而不用,害霸;用而不任,害霸;任而不信,害霸;信而复使小人参之,害霸."桓公:"善." 鲁人攻鄪,曾子辞于鄪君曰:"请出,寇罢而后复来,请姑毋使狗豕入吾舍."鄪君曰:"寡人之于先生也,人无不闻;今鲁人攻我而先生去我,我胡守先生之舍?"鲁人果攻鄪而数之罪十,而曾子之所争者九.鲁师罢,鄪君复修曾子舍而后迎之. 宋司城子罕之贵子韦也,入与共食,出与同衣;司城子罕亡,子韦不从,子罕来,复召子韦而贵之.左右曰:"君之善子韦也,君亡不从,来又复贵之,君独不愧于君之忠臣乎?"子罕曰:"吾唯不能用子韦,故至于亡;今吾之得复也,尚是子韦之遗德余教也,吾故贵之.且我之亡也,吾臣之削迹拔树以从我者,奚益于吾亡哉?" 杨因见赵简主曰:"臣居乡三逐,事君五去,闻君好士,故走来见."简主闻之,绝食而叹,跽而行,左右进谏曰:"居乡三逐,是不容众也;事君五去,是不忠上也.今君有士见过人矣."简主曰:"子不知也.夫美女者,丑妇之仇也;盛德之士,乱世所疏也;正直之行,邪枉所憎也."遂出见之,因授以为相,而国大治.由是观之,远近之人,不可以不察也. 应侯与贾午子坐,闻其鼓琴之声,应侯曰:"今日之琴,一何悲也?"贾午子曰:"夫急张调下,故使人悲耳.急张者,良材也;调下者,官卑也.取夫良材而卑官之,安能无悲乎!"应侯曰:"善哉!" 十三年,诸侯举兵以伐齐,齐王闻之,惕然而恐,召其群臣大夫告曰:"有智为寡人用之."于是博士淳于髡仰天大笑而不应,王复问之,又大笑不应,三笑不应,王艴然作色不悦曰:"先生以寡人语为戏乎?"对曰:"臣非敢以大王语为戏也,臣笑臣邻之祠田也,以一奁饭,一壶酒,三鲋鱼,祝曰:'蟹堁者宜禾,洿邪者百车,传之后世,洋洋有余.'臣笑其赐鬼薄而请之厚也."于是王乃立淳于髡为上卿,赐之千金,革车百乘,与平诸侯之事;诸侯闻之,立罢其兵,休其士卒,遂不敢攻齐,此非淳于髡之力乎? 田忌去齐奔楚,楚王郊迎至舍,问曰:"楚,万乘之国也,齐亦万乘之国也,常欲相幷,为之奈何?"对曰:"易知耳,齐使申孺将,则楚发五万人,使上将军将之,至禽将军首而反耳.齐使田居将,则楚发二十万人,使上将军将之,分别而相去也.齐使眄子将,楚发四封之内,王自出将而忌从,相国上将军为左右司马,如是则王仅得存耳."于是齐使申孺将,楚发五万人,使上将军至,擒将军首反,于是齐王忿然,乃更使眄子将,楚悉发四封之内,王自出将,田忌从,相国上将军为左右司马,益王车属九乘,仅得免耳.至舍,王北面正领齐袪,问曰:"先生何知之早也?"田忌曰:"申孺为人,侮贤者而轻不肖者,贤不肖者俱不为用,是以亡也;田居为人,尊贤者而贱不肖者,贤者负任,不肖者退,是以分别而相去也;眄子之为人也,尊贤者而爱不肖者,贤不肖俱负任,是以王仅得存耳."魏文侯觞大夫于曲阳,饮酣,文侯喟然叹曰:"吾独无豫让以为臣."蹇重举酒进曰:"臣请浮君."文侯曰"何以?"对曰:"臣闻之,有命之父母,不知孝子;有道之君,不知忠臣.夫豫让之君,亦何如哉?"文侯曰:"善!"受浮而饮之,嚼而不让.曰:"无管仲鲍叔以为臣,故有豫让之功也."赵简子曰:"吾欲得范中行氏良臣."史黡曰:"安用之?"简子曰:"良臣,人所愿也,又何问焉?"曰:"君以无为良臣故也.夫事君者,谏过而荐可,章善而替否,献能而进贤;朝夕诵善,败而纳之,听则进,否则退.今范中行氏之良臣也,不能匡相其君,使至于难;出在于外,又不能入.亡而弃之,何良之为;若不弃,君安得之.夫良将营其君,使复其位,死而后止,何曰以来,若未能,乃非良也."简子曰:"善." 子路问于孔子曰:"治国何如?"孔子曰:"在于尊贤而贱不肖."子路曰:"范中行氏尊贤而贱不肖,其亡何也?"曰:"范中行氏尊贤而不能用也,贱不肖而不能去也;贤者知其不己用而怨之,不肖者知其贱己而雠之.贤者怨之,不肖者雠之;怨雠并前,中行氏虽欲无亡,得乎?" 晋荆战于邲,晋师败绩,荀林父将归请死,昭公将许之,士贞伯曰:"不可,城濮之役,晋胜于荆,文公犹有忧色,曰子玉犹存,忧未歇也;困兽犹斗,况国相乎?"及荆杀子玉,乃喜曰:"莫予毒也.今天或者大警晋也,林父之事君,进思尽忠,退思补过,社稷之卫也,今杀之,是重荆胜也."昭公曰:"善!"乃使复将. [1] 作者简介 刘向(约前77 - 前6)又名刘更生,字子政.西汉经学家,目录学家,文学家.沛县(今属江苏)人.楚元王刘交四世孙.汉宣帝时,为谏大夫.汉元帝时,任宗正.以反对宦官弘恭,石显下狱,旋得释.后又以反对恭,显下狱,免为庶人.汉成帝即位后,得进用,任光禄大夫,改名为"向",官至中垒校慰.曾奉命领校秘书,所撰"别录",为中国最早的图书公类目录.治"春秋彀梁传".著"九叹"等辞赋三十三篇,大多亡佚.今存"新序","说苑","列女传"等书,"五经通义"有清人马国翰辑本.原有集,已佚,明人辑为"刘中垒集".生平事迹见"汉书"卷三十六. [2]